ישיבת מליאה, כנסת 20, פרוטוקול מספר 367, 2018-10-23 00:00

יולי יואל אדלשטיין: חברי הכנסת, היום י"ד בחשוון תשע"ט, 23 באוקטובר 2018.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת מסקנות ועדת החוץ והביטחון בעקבות דיון מהיר בהצעתם של חברי הכנסת עמיר פרץ ואיל בן ראובן בנושא: התוכנית למיגון הצפון.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, נאומים בני דקה.

יולי יואל אדלשטיין: אני מפעיל את ההצבעה כדי שחברי הכנסת יוכלו להירשם.

יולי יואל אדלשטיין: בבקשה, ההרשמה החלה.

יולי יואל אדלשטיין: חבר הכנסת איתן ברושי, אתה יכול לפתוח בינתיים את הנאומים.

איתן ברושי: אדוני היושב-ראש, חברי הכנסת, אתמול הונח על שולחנה של הכנסת והתפרסם דוח מבקר המדינה החמור בנושא משק המים.

איתן ברושי: המשבר הלאומי במשק המים לא מפתיע את מי שעקב אחרי הנושא.

איתן ברושי: הוא לא רק תוצאה של שנות בצורת וגורמי שמיים, אלא קודם כול תוצאה של ניהול כושל של שנים ארוכות, ויש להביא זאת בחשבון בטיפול בו.

איתן ברושי: הדוח מצביע על כשלים מהותיים של רשות המים, כגון היעדר תכנון ארוך טווח של משק המים, שינוי יעד היקפי התפלת המים, מניעת הקמת מתקני התפלה לטווח ארוך וניצול מאגרי המים הטבעיים בדרך שהביאה לגרימת נזק בלתי הפיך לכינרת ולמאגרים נוספים.

איתן ברושי: אני זמן רב מעלה את הטענה – ואני קובל על כך, אדוני היושב-ראש – בין היתר, שהכנסת יצאה ממעגל השותפות באחריות למשק המים, כאילו היא הייתה אינטרסנטית, והקימו גוף שנקרא "מועצת המים", שכביכול הוא המומחה, וכנראה מי שישבו שם חסרי יכולת.

איתן ברושי: לכן, צריך להחזיר את הכנסת למעורבות הזאת.

איתן ברושי: משק המים הוא דבר חיוני וקריטי, וצריך לומר בצער שבמידה רבה הפכו את החקלאות לרזרבת המים, שאפשר לקצץ מהחקלאות ודרך זה להרוויח את הזמן עד חזרה למסלול הנכון.

איתן ברושי: לא מזמן הממשלה קיבלה החלטה באיחור גדול.

איתן ברושי: יש לזרז את הביצוע של כל מה שמתחייב משיקום משק המים.

איתן ברושי: אני אומר משפט אחרון: לא יכולה להיות חקלאות שתשלם את עלויות המים כפי שהיו עד עכשיו.

איתן ברושי: אם הממשלה חושבת שאפשר להשקיע ולממן את זה ממשק מים סגור, לא תהיה כאן חקלאות, גם אם יהיו בהמשך יותר מים.

איתן ברושי: לסיכום, אני קיבלתי את האישור שלך לדיון מהיר בוועדת הכספים.

איתן ברושי: על הכנסת להיכנס בצורה רצינית, מהירה ומעמיקה כדי לסייע במה שמתחייב לאחר הסקת המסקנות, לרבות האישיות – –

יולי יואל אדלשטיין: תודה.

איתן ברושי: – – ליציאה מנקודת השפל הזאת.

איתן ברושי: ברכה למבקר, שהביא את הנושא הזה לרמה גבוהה של דיון.

איתן ברושי: תודה.

יולי יואל אדלשטיין: תודה, חבר הכנסת ברושי.

יולי יואל אדלשטיין: חבר הכנסת חמד עמאר, בבקשה, אדוני.

יולי יואל אדלשטיין: אחריו – חברת הכנסת יעל כהן-פארן.

חמד עמאר: אדוני היושב-ראש, חבריי חברי הכנסת, היום קיימנו דיון בוועדת הפנים בנושא המעקב אחר התכנון והבנייה במגזר הערבי.

חמד עמאר: התברר שם שייקח עוד שנים רבות עד שאותו תושב יוכל להוציא היתר בנייה ולבנות את הבית שלו כחוק.

חמד עמאר: אבל מבירורים שעשיתי – ועשיתי הרבה בירורים עד שעליתי כאן לדבר, וגם הגשתי שאילתה בנושא, ומחר, אני מקווה, שר האוצר ייתן תשובות על השאילתה שלי – התברר שיש בהרבה יישובים מתחמים לחיילים משוחררים, מוכנים לשיווק.

חמד עמאר: ואני אתן לך דוגמה גם מהשאילתה שלי מחר: בשפרעם, עם פיתוח מוכן לשיווק יותר משנתיים, לא משווקים את המגרשים; כסרא-סמיע – מתחם שלם מוכן לשיווק, ולא משווקים את זה; פקיעין – פיתוח מוכן לשיווק, וגם שם לא משווקים; בחורפיש חמישה מגרשים עם פיתוח מוכנים לשיווק, ולא משווקים.

חמד עמאר: והרשימה של מתחמים מוכנים לשיווק ארוכה.

חמד עמאר: כשאתה מברר, אומרים לך: מינהל מקרקעי ישראל לא נתן לנו מחירים לקרקע, וזה תקוע שם, ולכן אנחנו עדיין לא יצאנו לשיווק.

חמד עמאר: תפתרו את הבעיה בין משרד השיכון למשרד האוצר ותשווקו את החלקות.

חמד עמאר: אנשים רוצים לבנות את הבית שלהם.

חמד עמאר: תודה רבה.

יולי יואל אדלשטיין: תודה.

יולי יואל אדלשטיין: זאת בדיוק הסיבה שאישרתי לך למחר שאילתה דחופה.

יולי יואל אדלשטיין: נשמע את התשובות.

יולי יואל אדלשטיין: חברת הכנסת יעל כהן-פארן, בבקשה, גברתי.

יולי יואל אדלשטיין: אחריה – חבר הכנסת דב חנין.

יעל כהן-פארן: תודה רבה, אדוני היושב-ראש.

יעל כהן-פארן: לפני שבוע, בבוקר יום שלישי שעבר, אם איני טועה, ראש הממשלה ענה בצורה מאוד מאוד מעליבה לפעילה חברתית ששאלה אותו שאלה בכנס פוליטי בקריית שמונה.

יעל כהן-פארן: אותה אמירה הביאה לתגובות רבות, מחול שדים, סביב אמירה מזלזלת, יהירה ובוודאי חסרת רגישות ממי שאנחנו מצפים שיהיה ראש הממשלה של כולם.

יעל כהן-פארן: אותה פעילה חברתית – שגם הייתה מצביעת ליכוד, וזה בכלל לא משנה כרגע – סובלת מאז מהתקפות חוזרות ונשנות נגדה, נגד משפחתה.

יעל כהן-פארן: יש לה אחות תאומה, ומסתבר שגם היא, מאחר שהיא דומה לה, סובלת מהתנכלות של כל סביבתה.

יעל כהן-פארן: ואני רוצה לקרוא מכאן לראש הממשלה לעצור את ההשתלחות הזאת ולעשות כל מה שהוא יכול כדי לעצור את ההסתה נגד אורנה פרץ מקריית שמונה, שכל עוונה היה ששאלה אותו שאלה, והוא כשל בתשובה שהשיב לה.

יעל כהן-פארן: תודה.

יולי יואל אדלשטיין: תודה, חברת הכנסת יעל כהן-פארן.

יולי יואל אדלשטיין: חבר הכנסת דב חנין, בבקשה, אדוני.

יולי יואל אדלשטיין: אחריו – חבר הכנסת אכרם חסון.

דב חנין: תודה לך, אדוני היושב-ראש.

דב חנין: זה התחיל ב"מה שווה תאגיד השידור הציבורי אם אנחנו לא שולטים בו"; זה נמשך ב"מה שווה הקולנוע הישראלי אם אנחנו לא שולטים בו", וזה הגיע ל"מה שווה בכלל התרבות בישראל אם אנחנו לא שולטים בה".

דב חנין: חוק הצנזורה על התרבות הוא מהלך מסוכן.

דב חנין: שרת התרבות, שיושבת איתנו כאן – ואני שמח על כך – זוכרת כנראה בגעגועים את תפקידה כצנזורית ראשית.

דב חנין: אבל, אדוני היושב-ראש, הבעיה איננה מתחילה בשרה רגב; הבעיה מתחילה למעלה יותר – הבעיה מתחילה בתפיסה "המדינה זה אני".

דב חנין: לואי ה-14 חי וקיים, הוא רק שינה את ארמונו: במקום ארמון ורסאי הוא עבר לבית הדל והרעוע ברחוב בלפור.

דב חנין: יש כאן תפיסה שהיא עוינת לתקשורת החופשית, עוינת לתרבות, עוינת למערכת המשפט, עוינת לאקדמיה, ובסופו של דבר עוינת לחברה הישראלית.

דב חנין: ההתקפה על התרבות היא חלק מהתקפה רחבה יותר על המרחב הדמוקרטי, ומול המתקפה הזאת, אדוני היושב-ראש, אני מקווה שהציבור הישראלי יתעורר בהמוניו.

דב חנין: אני קורא לאזרחי ישראל להצטרף להפגנת היוצרים נגד חוק הצנזורה על התרבות שתתקיים בסינמטק בתל אביב במוצאי שבת הקרובה בשעה 20:00, בערב.

דב חנין: תודה.

יולי יואל אדלשטיין: תודה לחבר הכנסת דב חנין.

יולי יואל אדלשטיין: חבר הכנסת אכרם חסון, בבקשה, אדוני.

יולי יואל אדלשטיין: אחריו – חבר הכנסת עבד אל חכים חאג' יחיא.

אכרם חסון: אדוני היושב-ראש, כפי שצוין, היום בוועדת הפנים דנו בביצוע ובכל מה שנעשה מטעם מינהל התכנון וראשי הרשויות בכפרים הדרוזיים.

אכרם חסון: כמובן, איש משרד השיכון לא יכול היה להגיד את כל האינפורמציה שהייתה לו ושנדע מה בוצע, ולכן אני מביא בדיוק את הסקירה של אנשי משרד הבינוי והשיכון.

אכרם חסון: החלטת הממשלה אישרה להם 317 מיליון שקל כדי לקדם את התכנון לשכונות לחיילים משוחררים ולזוגות צעירים בכפרים הדרוזיים.

אכרם חסון: לשמחתי הרבה, עד עכשיו הועברו 220 מיליון שקל, שמהווים 69%, ונשארו להם עוד שנה ושלושה חודשים לסיים את כל התקציב.

אכרם חסון: לפי דעתי, זה מכובד מאוד, והמספר הזה גם נותן לנו אינדיקציה שבאמת משרד השיכון מתכנן, מקדם ומפתח, ביחד עם מינהל מקרקעי ישראל.

אכרם חסון: חשוב לי לציין שהתכנון והביצוע היו כדלקמן: ב-2016 ניתנו 92 מיליון שקל לרשויות המקומיות, ב-2017 – 66 מיליון ו-210,000 שקל, וב-2018, השנה – 65 מיליון ו-160,000 שקל.

אכרם חסון: מה שנשאר להם לבצע בעתיד זה 57 מיליון שקלים.

אכרם חסון: מובן שזה לא מספיק מבחינתנו, כי אנחנו מדברים על הדבקת פער של 70 שנה, אבל אני רואה כאן שמצד אחד מינהל התכנון, על ידי שר האוצר, נתנו חצי מיליארד שקל לתכנון במגזר כדי לקדם את התכנון שלא נעשה שנים רבות, ומצד שני, משרד השיכון משקיע יותר מ-300 מיליון שקל.

אכרם חסון: הכול ביחד, בסופו של דבר, יביא לתוצאה טובה.

אכרם חסון: אבל נשאר לנו דבר אחד להגיד, בצורה הכי גלויה וחברית: יש לנו בעיה בתוך הרשויות המקומיות, גם כי התכנון נעשה על אדמות פרטיות – לפעמים אנשים לא רוצים לוותר על השטח הפרטי שלהם – אבל, כמובן, זו לא סיבה לא לקדם ולפתח.

אכרם חסון: נמשיך את העשייה עד הסוף.

אכרם חסון: תודה רבה.

יולי יואל אדלשטיין: תודה, חבר הכנסת אכרם חסון.

יולי יואל אדלשטיין: חבר הכנסת עבד אל חכים חאג' יחיא, בבקשה, אדוני.

יולי יואל אדלשטיין: אחריו – חבר הכנסת אחמד טיבי.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, באזור המרכז מחזקים מבנים לרעידת אדמה כי משתלם שם לפי תמ"א 38.

עבד אל חכים חאג' יחיא: במקומות האלה העניין של הבטיחות בכלל לא נחשב; אף אחד לא מבקר שם, לא בודקים אותם.

עבד אל חכים חאג' יחיא: מתחילת השנה שני אנשים התחשמלו למוות בעבודות של תמ"א – אחד מהם בשבוע שעבר בהרצליה ואחד לפני כמה חודשים בקריית אונו.

עבד אל חכים חאג' יחיא: לפי התנאים להיתר הבנייה צריך להוריד קווי מתח גבוה לרצפה, לתוך האדמה, כי הם קרובים מדי לתוספות הבנייה שצריכים לחיזוק.

עבד אל חכים חאג' יחיא: מאפשרים להם להתחיל לבנות, לא מבקרים אותם, לא ממשרד העבודה ולא מהוועדות המקומיות, כדי לוודא שלא יתחילו את העבודה לפני שמעבירים את הכבלים האלה לקרקע.

עבד אל חכים חאג' יחיא: היום עוד רשלנות במפעל בבית שאן:

עבד אל חכים חאג' יחיא: שני אנשים התחשמלו – אחד במצב אנוש, אחד במצב קשה – בגלל פגיעת מנוף בקו מתח גבוה.

עבד אל חכים חאג' יחיא: הנושא הזה של החשמל נמצא במקום שלא נותנים לו שום חשיבות, למרות שאנשים נהרגים מזה.

עבד אל חכים חאג' יחיא: אז אני פונה קודם כול למשרד העבודה והרווחה, לוועדות המקומיות וגם לחברת החשמל, במקרים כאלה, להזדרז ולבצע את העבודה כך שאנשים לא ייפגעו סתם.

עבד אל חכים חאג' יחיא: תודה רבה.

יולי יואל אדלשטיין: תודה, חבר הכנסת עבד אל חכים חאג' יחיא.

יולי יואל אדלשטיין: חבר הכנסת אחמד טיבי, בבקשה, אדוני.

יולי יואל אדלשטיין: אחריו – חבר הכנסת יהודה גליק.

אחמד טיבי: אדוני היושב-ראש, קיבלתי פניות מכמה אזרחים ערבים שכשהם מתקשרים לחברת בזק טלפונית ומבקשים מענה בערבית או לדבר בערבית – שני דברים: או שהם ממתינים יותר מדי זמן, או שאחרי כמה זמן אוטומטית מישהו עונה להם בעברית, ואם הוא עסוק אז הוא מציע להם לעבור למסלול עברית, לשפה העברית, ולא לערבית כפי שביקשו.

אחמד טיבי: אני חושב שמענה בערבית הוא שירות שאומנם לא קיים בהרבה מוסדות, אבל קיים בכמה מוסדות, וחייב שבזק, שהיא חברה שרבים מצרכניה הם מהאוכלוסייה הערבית, חייבת לתת את השירות הזה; ואם כבר יש בטלפון אופציה כזאת, חייבים שיהיו שם עובדים ועובדות שיענו, ואם יש בעיה בכוח אדם, אז תגייסו אנשים, ותכבדו את האזרח שפונה אליכם בשפה הערבית.

אחמד טיבי: אני אפנה אל מנכ"ל בזק כדי שהדבר הזה יבוא על פתרונו.

יולי יואל אדלשטיין: תודה, חבר הכנסת אחמד טיבי.

יולי יואל אדלשטיין: חבר הכנסת יהודה גליק, בבקשה, אדוני.

יולי יואל אדלשטיין: אחריו – חבר הכנסת סעיד אלחרומי.

יהודה גליק: אדוני יושב-ראש הכנסת, גברתי המזכירה, גברתי שרת התרבות היקרה, חבריי חברי הכנסת המתוקים והמתוקות מן הקואליציה ומן האופוזיציה, אדוני שר החוץ של ירדן אימן אל-ספדי הודיע אתמול כי הממשלה הירדנית קיבלה החלטה שלא לחדש את הנספחים להסכם השלום שנחתם ב-1994 בהתאם לנוסחם ולחוק, כי הוא הסביר: המהלך משרת את האינטרסים הירדניים, ואם יהיו לחצים על ירדן, המלך ידע להתמודד איתם.

יהודה גליק: אדוני היושב-ראש, מדינת ישראל היא מדינה ריבונית; גם לנו יש חוק, וגם לנו יש אינטרסים.

יהודה גליק: יש לנו אתר שברוב נדיבותנו אנחנו מאפשרים לגורמי חוץ ירדניים לשלוט בו; קוראים להם "ווקף".

יהודה גליק: הר הבית לא שייך להם; אנחנו ברוב נדיבותנו מאפשרים להם להיות שם.

יהודה גליק: אני מציע למדינת ישראל – ואני קורא לך, גברתי השרה, להודיע לראש הממשלה שיודיע לממשלת ירדן שאם הם יפעלו כחוק על פי האינטרסים שלהם, גם אנו נפעל כחוק על פי האינטרסים שלנו: נודיע לאנשי הווקף איפה הדרך חזרה לירדן, נשלח אותם שם למקומם ונחיל את הריבונות הישראלית המלאה במקום הקדוש ביותר לעם היהודי, בהר הבית.

יהודה גליק: תודה רבה.

יולי יואל אדלשטיין: תודה לחבר הכנסת יהודה גליק.

טלב אבו עראר: – – – אין לך זכות – – –

קריאות: – – –

יהודה גליק: לא – – – איתך.

טלב אבו עראר: – – – על הזמן – – –

יולי יואל אדלשטיין: חבר הכנסת סעיד אלחרומי.

יולי יואל אדלשטיין: דווקא חשבתי שאחריו ידבר חבר הכנסת טלב או עראר, אבל הוא כבר מדבר.

יולי יואל אדלשטיין: אני לא יודע מה לעשות.

יולי יואל אדלשטיין: בבקשה, חבר הכנסת סעיד אלחרומי, ואחריו – חבר הכנסת טלב אבו עראר.

יולי יואל אדלשטיין: בבקשה, אדוני.

סעיד אלחרומי: תודה, אדוני היושב-ראש.

סעיד אלחרומי: הבוקר התוועדתי לנתונים של משרד הבריאות מהעשורים האחרונים לגבי התמותה והתחלואה של נשים ממחלת סרטן השד, לנוכח זה שאנחנו מציינים את החודש של סרטן השד ושל המודעות למחלה הקשה הזאת.

סעיד אלחרומי: רואים מהנתונים שישנה עלייה מתמדת בקרב נשים ערביות בתחלואה, וגם בתמותה.

סעיד אלחרומי: אומנם התחלואה היא יותר גבוהה, והגרף הוא יותר גדול, אבל את זה אפשר להבין משתי סיבות פשוטות: א.

סעיד אלחרומי: נושא המודעות לבדיקות מוקדמות לגילוי מוקדם של המחלה הזאת – ואני קורא מכאן למשרד הבריאות להיכנס לעובי הקורה ולהנחות את הגורמים הרלוונטיים להשקיע יותר, גם באמצעים וגם במודעות, בקרב הנשים הערביות בפרט; והנושא השני הוא המודעות לאורח חיים בריא, ושם קופות החולים וכל הגורמים העוסקים בדבר צריכים לעשות יותר מאמץ בכיוון הזה.

סעיד אלחרומי: אנחנו התבשרנו שישנה התמתנות במחלה הזאת בקרב הנשים היהודיות.

סעיד אלחרומי: כמובן, ישנם אזורים כמו חיפה ועוד מקומות שיש בהם תמותה יותר גבוהה, אבל הנושא הזה – מאוד חשוב שהפעילות תתמקד בו, ושהמודעות אליו תהיה גדולה ככל האפשר.

סעיד אלחרומי: תודה.

יולי יואל אדלשטיין: תודה לחבר הכנסת אלחרומי.

יולי יואל אדלשטיין: חבר הכנסת טלב אבו עראר, בבקשה, אדוני.

יולי יואל אדלשטיין: אחריו – חברת הכנסת פנינה תמנו-שטה.

טלב אבו עראר: תודה, מכובדי היושב-ראש.

טלב אבו עראר: חבריי חברי הכנסת, מאזן אבו חבאק, בן 18, משבט מסעודין באזור שגב שלום בנגב, נורה למוות בידי מתנדב מג"ב בפברואר 2016.

טלב אבו עראר: מח"ש סגרה את החקירה באפריל 2017.

טלב אבו עראר: חודשיים לאחר מכן הגיש האבא שלו ערר על ההחלטה באמצעות עו"ד חוסיין אבו חוסיין.

טלב אבו עראר: בתחילת החודש, כשנה וחצי אחרי הגשת הערר, פנה העורך דין לפרקליטות המדינה וביקש לדעת כיצד מתקדמת פנייתו, אולם נמסר לו כי מח"ש טרם העבירה להם את התיק.

טלב אבו עראר: מבירור שעשה מול מח"ש עלה כי התיק אכן לא הועבר.

טלב אבו עראר: במכתב ששלח עו"ד אבו חוסיין ליועץ המשפטי לממשלה מנדלבליט, לפרקליט המדינה שי ניצן ולראשת מח"ש קרן בר מנחם אמר כך: הינני להביע את מורת רוחי מדרך טיפול זו, המעידה על זלזול מוחלט בחיי אדם, ובעיקר כשמדובר בערבים.

טלב אבו עראר: ממח"ש נמסר בתגובה – מכובדי היושב-ראש, שתדע על מי מדובר: מח"ש; מח"ש, שהם, לא יודע, שליחי הנביאים, אולי, מח"ש – – –

קריאה: – – –

טלב אבו עראר: נכון מאוד.

טלב אבו עראר: ממח"ש נמסר בתגובה כי בשל טעות אנוש בשלב הטיפול המינהלתי, הערר לא טופל – שנה וחצי לא טופל הערר – סמוך למועד הגשתו.

טלב אבו עראר: עם היוודע הדבר, הועבר הערר להמשך טיפול מהיר ויסודי כמקובל.

טלב אבו עראר: ככה מח"ש בתגובה שלה.

טלב אבו עראר: לכן, כאן אני שואל – גם לגבי סמי אלג'עאר כך היה; לגבי יעקוב אבו אלקיעאן כך היה; לגבי סמי אלזיאדנה כך היה – כל התיקים המועברים למח"ש, כשמדובר בערבים, נסגרים ולא מטופלים.

טלב אבו עראר: רואים רק זלזול.

טלב אבו עראר: עד מתי?

טלב אבו עראר: זו השאלה.

יולי יואל אדלשטיין: תודה לחבר הכנסת טלב אבו עראר.

יולי יואל אדלשטיין: חברת הכנסת פנינה תמנו-שטה, בבקשה, גברתי.

יולי יואל אדלשטיין: אחריה – חבר הכנסת מסעוד גנאים.

פנינה תמנו: אדוני היושב-ראש, חברי הכנסת שנוכחים במליאה, היום הגעתי לשדולה לקידום נשים מהפריפריה, שבראשה עומדת חברת הכנסת לאה פדידה.

פנינה תמנו: פגשתי את אורנה פרץ, שבאומץ רב היא הגיעה לוועדה, ולא הפסיקה לבכות ולרעוד – ודיברה על כך יעל פארן לפניי.

פנינה תמנו: פשוט ביזיון: היא חווה מאז התקרית שלה – את לא מעניינת, את משעממת – חווה איומים מכל כיוון, היא ומשפחתה.

פנינה תמנו: היא פשוט לא יודעת מה לעשות.

פנינה תמנו: כרגע היא נמצאת במסדרונות הכנסת.

פנינה תמנו: לאיזו מדינה אנחנו הפכנו להיות שאישה לא יכולה להשמיע את דעתה על דבר בסיסי, בריאות?

פנינה תמנו: אנחנו במדינה דמוקרטית.

פנינה תמנו: מה קורה לפעילי הליכוד?

פנינה תמנו: איפה הקריאה מהקברניטים?

פנינה תמנו: אסור שתהיה פה הסתה.

פנינה תמנו: די לאלימות.

פנינה תמנו: האישה הזאת לא תהיה מופקרת לבדה, ואנחנו, הבית הזה צריך להשמיע קול מובהק.

פנינה תמנו: בסוף השבוע אני אגיש הצעה לסדר-היום.

פנינה תמנו: צריך לדון בזה, וחלילה, שהיא לא תיפגע לנו.

פנינה תמנו: תודה רבה.

יולי יואל אדלשטיין: תודה לחברת הכנסת פנינה תמנו-שטה.

יולי יואל אדלשטיין: חבר הכנסת מסעוד גנאים, בבקשה, אדוני.

יולי יואל אדלשטיין: אחריו – חבר הכנסת יואב בן צור.

מסעוד גנאים: אדוני היושב-ראש, חבריי חברי הכנסת, החוק של השרה מירי רגב, של הנאמנות בתרבות, הוא חוק אנטי-דמוקרטי ומסוכן, משום שלפי השרה רגב, אין תרבות בלי נאמנות.

מסעוד גנאים: החוק הזה הוא המשך לאג'נדה ולחוקים של אזרחות ונאמנות, והוא גם המשך לחוק מדינת הלאום.

מסעוד גנאים: החוק הוא בית קברות ליצירה ולתרבות.

מסעוד גנאים: השרה רגב הפכה את המשרד לצנזור ראשי, לשוטר מחשבות וסתימת פיות.

מסעוד גנאים: ולשרה רגב אני אומר: יש תרבות בלי נאמנות – בלי נאמנות למדיניות ולאג'נדה הפוליטית של הממשלה – אבל אין תרבות בלי חופש וחירות.

יולי יואל אדלשטיין: תודה, חבר הכנסת מסעוד גנאים.

יולי יואל אדלשטיין: חבר הכנסת יואב בן צור, בבקשה, אדוני.

יואב בן צור: אדוני היושב-ראש, גברתי השרה, חבריי חברי הכנסת, אתמול הלך לעולמו אחד מזקני רבני תימן, רבה הראשי של העיר בני ברק, הרב שלמה עמרם קורח, זכר צדיק וקדוש לברכה.

יואב בן צור: הרב שלמה עמרם קורח היה בן לרב הראשי האחרון של יהודי תימן.

יואב בן צור: הוא הגיע לארץ כילד, וגם הוא היה בין הילדים שנעלמו ובסוף הצליחו לחזור חזרה למקום משפחתם.

יואב בן צור: הוא למד בישיבות בארץ ובחוץ לארץ, חיבר ספרים – עשרות ספרים עמוקים, גם על הרמב"ם, גם על נושאים אחרים, גם על הש"ס כולו; היה מרביץ תורה לאלפים, ואדם נערץ בקרב בני עדתו ובקרב אנשים אחרים.

יואב בן צור: הייתה לו פשטות לצד אצילות, גאונות, וחבל על דאבדין ולא משתכחין.

יואב בן צור: יהי זכרו ברוך.

יולי יואל אדלשטיין: תודה לחבר הכנסת יואב בן צור.

יולי יואל אדלשטיין: מצטרפים ודאי לדבריך.

יולי יואל אדלשטיין: חברי הכנסת, עד כאן נאומים בני דקה.

יולי יואל אדלשטיין: [מס' כ/800; דברי הכנסת, מושב רביעי, חוב' ל"ב, ישיבה 356, עמ' 30247; נספחות.

יולי יואל אדלשטיין: ]

יולי יואל אדלשטיין: אנחנו עוברים לחקיקה.

יולי יואל אדלשטיין: הצעת חוק פיצויי פיטורים (תיקון מס' 33), התשע"ט–2018, לקריאה שנייה וקריאה שלישית.

יולי יואל אדלשטיין: תציג את ההצעה חברת הכנסת יוליה מלינובסקי, בשם יושב-ראש ועדת העבודה, הרווחה והבריאות.

יולי יואל אדלשטיין: בבקשה, גברתי.

יוליה מלינובסקי: אדוני היושב-ראש, חבריי חברי הכנסת, גברתי השרה – ואני כן אשמח אם את תקשיבי לנאום שלי, כי את ידועה כמישהי שהיא חברתית, שהעם הפשוט מעניין אותה – החוק הזה שאני מתכבדת עכשיו להביא בפני מליאת הכנסת, יש לו השפעה ישירה לפחות על 130,00 איש.

יוליה מלינובסקי: אנחנו לפעמים בכנסת רבים על כל מיני שטויות, אני מצטערת להגיד – פיפס שם ונקודה שם – אבל יש דברים בחיים שהם באמת חשובים, כי הם החיים – זו הפרנסה היומיומית, אלה תנאי עבודה של אנשים, זה הכבוד העצמי של האנשים, זה הביטחון התעסוקתי של אנשים.

יוליה מלינובסקי: זו לא סמנטיקה, זה לא שמאל וזה לא ימין, וזה לא אפילו אמצע; זה החיים, זה בני האדם.

יוליה מלינובסקי: אנחנו נמצאים בסיטואציה שהמדינה עשתה מהלכים והפריטה הרבה שירותים מהמדינה, מהשירות הציבורי, ועברה לשיטה של עבודה קבלנית, או חברות שירות למיניהן.

יוליה מלינובסקי: כולנו יודעים שזו תופעה פסולה, ואנחנו לא מצדיקים את התופעה, אבל זה קיים, לצערי הרב.

יוליה מלינובסקי: אנחנו רואים את זה בהרבה תחומים של חיינו: גם בשמירה, גם בניקיון, גם במחשוב, גם עובדות סוציאליות, גם מורים, 20,000 מורים – שנבין, גם במערכת החינוך היום יש כ-20,000 מורי קבלן למיניהם – אחיות בבתי חולים, המון, שזה דרך חברות שירות או חברות כוח אדם.

יוליה מלינובסקי: בעצם התעוררה השאלה: מה קורה כאשר מתחלף קבלן?

יוליה מלינובסקי: המדינה או הרשויות המקומיות נוהגות לצאת למכרזים כל כמה שנים.

יוליה מלינובסקי: מה קורה עם הזכויות הסוציאליות, עם פיצויי הפיטורין של אותם עובדים, שהם לא ביקשו להחליף מקום עבודה, הם לא ביקשו לצאת למכרז, הם בעצם עובדים באותו מקום ורוצים להישאר, להמשיך לעבוד באותו מקום?

יוליה מלינובסקי: ואז התברר שהאנשים האלה נפגעים, נפגעים בקופת פיצויי הפיטורין שלהם, כי המעסיק בפועל מפריש רק 6% לקופת הפיצויים, ו-2.3, שזה נתח מאוד משמעותי, לא מפרישים, וזה נשאר איפשהו שם באמצע.

יוליה מלינובסקי: האנשים עוברים מקבלן לקבלן, ועם השנים – בעצם, קופת הפיצויים שלהם הרבה יותר קטנה משל בן אדם מהשורה שעבד כל השנים בהעסקה ישירה.

יוליה מלינובסקי: אני העליתי את הנושא הזה כהצעת חוק, ובאמת התכוונתי ותכננתי ורציתי ודחפתי, ועשיתי מאמץ אדיר בעזרת כל החברים שזה יחול על כל עובדי המשק, שזה יחול על כל 400,000 העובדים שכרגע מועסקים בצורה לא ישירה במשק הישראלי, כפי שאמרתי, עובדי קבלן קלאסיים: שמירה וניקיון, מחשבים, עובדים סוציאליים, אחיות, מורים.

יוליה מלינובסקי: פה בכנסת, אדוני היושב-ראש, יש לנו במזנון כאלה שהם בהעסקה דרך חברת שירות, ולא ברור מה יהיה ההמשך ואיזה פיצויים הם יקבלו, כל העובדים.

יוליה מלינובסקי: לצערי הרב, אני חייבת להגיד, נתקלתי בהתנגדות עזה של משרדים כאלה ואחרים.

יוליה מלינובסקי: התברר שיש לנו משרדי ממשלה שנמצאים במצב עגום, שבמכרזים שלהם לא מחושבים פיצויים באופן מלא.

יוליה מלינובסקי: אני מתביישת להגיד שזה משרד הרווחה ומשרד הבריאות; אלה המשרדים הגדולים הכי בעייתיים, ודווקא שם, במכרזים שלהם, יש בעיה עם פיצויי הפיטורין של העובדים, עובדי שירות.

יוליה מלינובסקי: אבל הייתי צריכה להחליט מה אני עושה, מה אנחנו עושים בוועדה: הולכים על כל הקופה או הולכים על פחות?

יוליה מלינובסקי: כפי שאמרו לי אנשים שכבר צברו פה ותק בכנסת: קחי משהו, לפחות משהו.

יוליה מלינובסקי: אז, לצערי – ואני מרגישה בזה עלבון אישי – לא הצלחנו לחוקק חוק מלא מלא.

יוליה מלינובסקי: אנחנו נצטרך פה עכשיו להסתפק בחוק שבעצם מסדיר תנאים ל-130,000 בני אדם בנושא פיצויי הפיטורין שלהם.

יוליה מלינובסקי: יש מי שיגיד שזה בסדר; אני מרגישה שזה לא מספיק.

יוליה מלינובסקי: אבל זו פלטפורמה, כפי שגם אמרו לי פה אנשים, שכפי שכבר אמרתי, צברו קילומטרז'; זו פלטפורמה מצוינת, זו הנחת אבן, זה כבר משהו, ומזה אפשר להתקדם.

יוליה מלינובסקי: אני גם נמצאת בדיונים עם משרד האוצר, ואולי בהמשך – אנחנו לא שם – אולי אני אעשה את המקסימום שזה יקרה.

יוליה מלינובסקי: החתמנו על הצעת חוק את כל חברי ועדת העבודה והרווחה בכנסת, והם תומכים בפה מלא בלתת את הדבר הזה, הבסיסי, שמגיע לכולם, לכל העובדים במשק, גם לעובדים בהעסקה דרך קבלני השירות.

יוליה מלינובסקי: אנחנו נמשיך לפעול.

יוליה מלינובסקי: כרגע אני מבקשת מהכנסת – הכינו לי פה נאום מאוד יפה מטעם יושב-ראש הוועדה אלי אלאלוף, שהיה חבר וידיד, ועזר, ותמך, ונתן את כל הבמה ואת כל הוועדה, כולל ייעוץ משפטי, שעבד קשה מאוד כדי להניע את החוק הזה.

יוליה מלינובסקי: אנחנו נמשיך במה שנוכל, אבל כרגע אני מבקשת מהכנסת לתמוך בהצעת החוק הזאת, שעושה קצת צדק – לא מאה אחוז, אבל קצת – ל-130,000 בני אדם שמועסקים כרגע בתחום השמירה והניקיון או בחברות כוח אדם.

יוליה מלינובסקי: בסוף, אם מתחלף קבלן שירות ובן אדם רוצה להישאר באותו מקום עבודה, להמשיך לעבוד בכבוד ולהתפרנס בכבוד – שהוא גם יהיה זכאי לפיצויי פיטורים באופן מלא, מלא מלא ולא חלקי, ולא מטוב לב ולא מנדיבות, ושלא יפטרו אותו, ושלא יעשו עליו תרגילים; שכל הזכויות של אותו אדם יהיו שמורות, כולל ותק, כולל פיצויי פיטורים.

יוליה מלינובסקי: זה מה שהצעת החוק הזאת מבקשת לעשות, ואני מקווה מאוד שהכנסת תתמוך בה, ואנחנו נצא לדרך יותר צודקת ויותר הגונה.

יוליה מלינובסקי: תודה.

יוליה מלינובסקי: כמובן, אני חייבת להודות לכל הצוות של הוועדה, כי עבדנו על זה מאוד מאוד קשה, וגם לעוזרים שלי.

יוליה מלינובסקי: החוק הזה הוציא לנו את הנשמה, את הלב, את הדם והכול, כי איפה שיש הרבה כסף זה לא פשוט.

יוליה מלינובסקי: למרות שזה כסף של בני אדם, באוצר בסוף שוכחים שזה כסף ששייך לבני אדם וזה לא שלהם.

יוליה מלינובסקי: תודה.

יולי יואל אדלשטיין: תודה לחברת הכנסת יוליה מלינובסקי.

יולי יואל אדלשטיין: אם כן, חברי הכנסת, מי שמעוניין להצביע יכול לשבת במקומו ובמקומה.

יולי יואל אדלשטיין: הצעת חוק פיצויי פיטורים (תיקון מס' 33), התשע"ט–2018.

יולי יואל אדלשטיין: ההצעה הוגשה לנו לקריאה שנייה ולקריאה שלישית ללא הסתייגויות, לכן נצביע בקריאה שנייה כנוסח הוועדה.

יולי יואל אדלשטיין: בבקשה, אפשר להצביע.

יולי יואל אדלשטיין: הצבעה מס' 2 בעד סעיפים 1–2 – 14 נגד – אין נמנעים – אין סעיפים 1–2 נתקבלו.

יולי יואל אדלשטיין: חברי הכנסת, בקריאה השנייה – 14 בעד, אין מתנגדים ונמנעים.

יולי יואל אדלשטיין: אישרנו, ולכן עוברים לקריאה השלישית כנוסח הוועדה.

יולי יואל אדלשטיין: בבקשה, ההצבעה החלה.

יולי יואל אדלשטיין: הצבעה מס' 3 בעד החוק – 14 נגד – אין נמנעים – אין חוק פיצויי פיטורים (תיקון מס' 33), התשע"ט–2018, נתקבל.

יולי יואל אדלשטיין: חברי הכנסת, 14 בעד גם בקריאה שלישית, ועדיין אין מתנגדים או נמנעים.

יולי יואל אדלשטיין: הצעת חוק פיצויי פיטורים (תיקון מס' 33), התשע"ט–2018, אושרה כנדרש בשלוש קריאות.

יולי יואל אדלשטיין: [רשומות (הצעות חוק, חוב' כ/809); נספחות.

יולי יואל אדלשטיין: ]

יולי יואל אדלשטיין: אנחנו נמשיך בהצעת חוק שירות המדינה (גמלאות) (תיקון מס' 62) (זכאות לתגמולים ולקצבה), התשע"ט–2018, הפעם לקריאה ראשונה.

יולי יואל אדלשטיין: ההצעה היא של חברת הכנסת שולי מועלם-רפאלי וקבוצת ח"כים.

יולי יואל אדלשטיין: מי שיציג אותה הוא חבר הכנסת יהודה גליק.

יולי יואל אדלשטיין: בבקשה, אדוני.

יולי יואל אדלשטיין: לאחר מכן – דיון והצבעה.

יולי יואל אדלשטיין: מי שמעוניין להשתתף בדיון יכול להירשם כרגע אצל מזכירת הכנסת.

יהודה גליק: אדוני היושב-ראש, גברתי השרה חברת הכנסת מירי רגב, גברתי המזכירה, חבריי חברי הכנסת המתוקים והמתוקות מן הקואליציה ומן האופוזיציה, ברשותך, אדוני היושב-ראש, לפני שאני מציג את החוק, רק משפט אחד: אתמול דיבר על זה חבר הכנסת נחמן שי – אתה מארח היום בכנסת את נציגי הפדרציות של ה-GA.

יהודה גליק: בשנה האחרונה יש מתח בין ישראל ליהדות התפוצות.

יהודה גליק: אני קורא לחבריי חברי הכנסת להשתתף באירוע הזה.

יהודה גליק: זה כל כך חשוב לנו לאחד את עם ישראל.

יהודה גליק: אני באמת חושב שזאת הזדמנות להיפגש עם ראשי הפדרציות.

יהודה גליק: אני מזמין את כולם להצטרף בשעה 17:30 לאירוע באולם שאגאל באירוח שלך, אדוני היושב-ראש.

יולי יואל אדלשטיין: כן.

יולי יואל אדלשטיין: יש סוג של קבלת פנים, שזה החלק החשוב.

יולי יואל אדלשטיין: בשעה 19:00 יתחיל האירוע עצמו.

יולי יואל אדלשטיין: חברי הכנסת והשרים כולם ודאי מוזמנים, ואני מצטרף לקריאתו של חבר הכנסת יהודה גליק להשתתף.

יהודה גליק: חבריי חברי הכנסת המתוקים והמתוקות מן הקואליציה ומן האופוזיציה, אני מתכבד להציג את הצעת חוק שירות המדינה (גמלאות) (תיקון מס' 62) (זכאות לתגמולים ולקצבה), התשע"ט–2018, של חברת הכנסת שולי מועלם-רפאלי וקבוצה של חברי הכנסת, וביניהם אני.

יהודה גליק: שולי לא הייתה יכולה לבוא ולהציג, אבל בהחלט חתומים על החוק הזה ניסן סלומינסקי, אמיר אוחנה, נורית קורן, מירב בן ארי, מרדכי יוגב ואנוכי.

יהודה גליק: חברים יקרים, כיום בן משפחה של נפגע פעולות איבה שהיה עובד מדינה או חייל בשירות קבע בפנסיה תקציבית נאלץ לבחור בין הזכאות לקצבה לפי חוק התגמולים לנפגעי פעולות איבה ובין הזכאות לקצבת שאירים לפי חוק שירות המדינה או לפי חוק שירות הקבע בצבא ההגנה לישראל.

יהודה גליק: לעומת זאת, בן משפחה של נפגע פעולות איבה שהיה מבוטח בפנסיה צוברת – הוא לא נדרש לבחירה הזאת.

יהודה גליק: במקור, הצעת החוק של חברת הכנסת שולי מועלם-רפאלי ביקשה לתקן את האפליה הזאת ולאפשר למשפחות שליקיריהן הייתה פנסיה תקציבית לקבל את שתי הקצבאות, בדיוק כמו יתר המשפחות השכולות.

יהודה גליק: הצעת החוק ביטאה אמירה מוסרית שלפיה כל המשפחות שוות.

יהודה גליק: חבריי, בז' בכסלו תשע"ו, נובמבר 2015, נרצח חברי הטוב, בן כיתתי בישיבת הר עציון, יעקב דון, תושב אלון שבות, אבא לארבעה ילדים, מחנך דגול ואהוב.

יהודה גליק: יחד איתו נרצח גם עזרא שוורץ, צעיר אמריקני בן 18, שבא לשנת ישיבה והתנדבות בארץ.

יהודה גליק: יהי זכרם ברוך.

יהודה גליק: השם ייקום דמם.

יהודה גליק: משפחתו של יעקב דון, שחרב עליה עולמה, נאלצה להתמודד, מעבר לכאב העצום, גם עם לא מעט ביורוקרטיה, והופתעה לגלות שהיא לא כמו שאר המשפחות השכולות של נפגעי פעולות האיבה: הוסבר לה שהיא צריכה לבחור בין זכאות לקצבה לפי חוק התגמולים לנפגעי פעולות איבה ובין הזכות לקצבת שאירים לפי חוק שירות המדינה, מכיוון שליעקב דון הייתה פנסה תקציבית, בעוד משפחות שליקיריהן הייתה פנסה צוברת לא צריכות לבחור אלא מקבלות את שתי הקצבאות.

יהודה גליק: חבריי, זה הגון?

יהודה גליק: האם זה ראוי שמדינת ישראל תפלה בין משפחות שכולות בגלל סוג הפנסיה?

יהודה גליק: דוגמה כואבת נוספת – אסון הכרמל.

יהודה גליק: 40 סוהרים נהרגו, לצערנו.

יהודה גליק: בין הסוהרים היו סוהרים ותיקים, שהייתה להם פנסיה תקציבית, והיו סוהרים צעירים, שהייתה להם פנסיה צוברת.

יהודה גליק: למעשה יצא שהמשפחות השכולות מאותו אסון לא זכאיות לאותם תנאים.

יהודה גליק: כל המשפחות היו בעלות אותו גורל קשה ואכזר – שרפה זה דבר נורא – חלק מהן היו זכאיות לקצבאות, וחלק מהן היו זכאיות לבחור קצבה אחת מתוך שתיים.

יהודה גליק: ואנחנו שואלים: מדוע?

יהודה גליק: איך זה יכול להיות?

יהודה גליק: העבודה על הצעת החוק הזאת הייתה ארוכה ואינטנסיבית וכללה המון פגישות ודיונים בוועדת העבודה, הרווחה והבריאות.

יהודה גליק: היו לא מעט אתגרים ואילוצים תקציביים.

יהודה גליק: לאחר עבודה ממושכת הצלחנו לשפר את המציאות – אני חוזר ומדגיש שהדברים הם בשם שולי מועלם, כי היא שעבדה על החוק הזה באינטנסיביות רבה – הצלחנו להשוות בין משפחות נפגעות פעולות איבה למשפחות החיילים שנספו במערכה, אך לצערי זה לא מקנה לאותן משפחות את שתי הקצבאות במלואן.

יהודה גליק: נותר להן יותר ממה שהחוק קובע כיום – הן לא צריכות לבחור אחת מהקצבאות, הן זכאיות לשתיהן – אבל נקבעה נוסחה המשלבת את שתי הקצבאות, ולמעשה מקנה להן יותר מאשר קצבה אחת בלבד.

יהודה גליק: רבותיי, יש עוד דרך לעבור ומה לעשות על מנת שהמציאות תהיה אידיאלית, אך היום זה צעד משמעותי לעבר השוויון לקורבנות נפגעי איבה.

יהודה גליק: אני וחבריי החתומים על החוק הזה, ובראשם חברת הכנסת שולי מועלם-רפאלי, מבקשים את תמיכתכם בהצעת החוק הזאת ומבקשים לעשות צדק עם המשפחות השכולות.

יהודה גליק: אני מבקש מכם לתמוך בהצעת החוק.

יהודה גליק: תודה.

יולי יואל אדלשטיין: תודה לחבר הכנסת יהודה גליק, שהציג לנו את הצעת החוק החשובה הזאת.

יולי יואל אדלשטיין: רשימת דוברים – כפי שאמרתי, מתקיים דיון בקריאה ראשונה.

יולי יואל אדלשטיין: אני קורא את השמות, ומי שמעוניין לדבר שירים את היד: עאידה תומה סלימאן; תמר זנדברג; מיכל רוזין; ישראל אייכלר; יואל חסון; עליזה לביא; מירב בן ארי, עבד אל חכים חאג' יחיא; סעיד אלחרומי; רויטל סויד; איציק שמולי – מוותר; רוברט טיבייב, לאה פדידה, טלב אבו עראר; אמיר אוחנה; יעל כהן-פארן.

יולי יואל אדלשטיין: מוותרת, יעל כהן-פארן?

יעל כהן-פארן: מוותרת.

יולי יואל אדלשטיין: דב חנין; איילת נחמיאס ורבין; סאלח סעד.

יולי יואל אדלשטיין: נחמן שי.

נחמן שי: מדבר.

יולי יואל אדלשטיין: רוצה לדבר.

יולי יואל אדלשטיין: בבקשה, חבר הכנסת נחמן שי מבקש לממש את זכותו.

יולי יואל אדלשטיין: עד שלוש דקות לרשות אדוני.

נחמן שי: תודה, אדוני היושב-ראש.

נחמן שי: אני אתמוך בחוק, כמובן.

נחמן שי: אני רוצה להצטרף לדבריו של חברי יהודה גליק ולהדהד שוב דברים שאמרתי אתמול.

נחמן שי: גם עכשיו נמצאת בכנסת משלחת של ארגון JCPA, שעוסקת בקשרים שבין הקהילה היהודית לבין קהילות אחרות בארצות הברית.

נחמן שי: אני שמח, אדוני היושב-ראש, שפתחת את הבית הזה בפני מאות נציגים של הקהילות היהודיות בארצות הברית.

נחמן שי: אתה יודע כמוני, ואתם יודעים, שגם מהדוכן הזה נשמעו לאחרונה דברים קשים מאוד כלפי יהדות ארצות הברית ומנהיגיה.

נחמן שי: מובן שאנחנו בחברה פתוחה, בוודאי בבית הזה, והכול לגיטימי, ויחד עם זאת, אלה דברים שהייתי מבקש – בעיקר משרי ממשלה, אבל גם מחברי כנסת – לחשוב פעמיים ושלוש לפני שהם אומרים אותם.

נחמן שי: הקשר בין העם היהודי, העולם היהודי, למדינת ישראל הוא הקשר החשוב ביותר שלנו.

נחמן שי: סוד קיומנו, בסופו של דבר, הוא בעובדה שאנחנו עם קטן אבל מחובר וקשור אחד לאחר ואחת לאחרת, וכך אנחנו מתקיימים אלפי שנים.

נחמן שי: הדיאלוג בינינו לבין הקהילה הגדולה מכולן, הקהילה בארצות הברית, הוא חיוני למדינת ישראל – להגיע להבנה, להחליף דעות, להקשיב אחד לשני.

נחמן שי: אני לא יודע כמה מאיתנו משתתפים בכינוס הגדול הזה – לא הזדמן לי – אבל זה לא משנה.

נחמן שי: הם באים הנה – נדבר איתם, ובעיקר נחשוב ביחד איך אנחנו שומרים את העם היהודי, ששרד כל כך הרבה שנים, גם במאות ובאלפי השנים המחכות לנו.

נחמן שי: תודה, אדוני.

יולי יואל אדלשטיין: תודה לחבר הכנסת נחמן שי על דבריו החשובים ועל תמיכתו בחוק.

יולי יואל אדלשטיין: נאוה בוקר; יוסי יונה; עמיר פרץ; מאיר כהן; אכרם חסון – מוותר; עמר בר-לב; מרב מיכאלי; ענת ברקו; יחיאל חיליק בר; אברהם נגוסה; עיסאווי פריג'; חיים ילין; עפר שלח; מיקי לוי; קסניה סבטלובה; איתן ברושי; מיכל בירן; פנינה תמנו; מוסי רז.

יולי יואל אדלשטיין: יואב בן צור מבקש לדבר.

יולי יואל אדלשטיין: אחריו – ינון אזולאי ומיכאל מלכיאלי.

יולי יואל אדלשטיין: חברי הכנסת, בינתיים אני רק מודיע שבהסכמה – כפי שנמסר לי כרגע – בין קואליציה לאופוזיציה יש תוספת לסדר-היום, העברת סמכויות.

יולי יואל אדלשטיין: תכף המזכירה תעדכן את סדר-היום.

יולי יואל אדלשטיין: אנחנו עדיין בדיון, אני רק מודיע כהתראה.

יולי יואל אדלשטיין: יש הסכמה של הקואליציה והאופוזיציה להוסיף את זה לסדר-היום.

יולי יואל אדלשטיין: בבקשה, אדוני.

יואב בן צור: אדוני היושב-ראש, גברתי השרה, חבריי חברי הכנסת, אנחנו נמצאים בתקופה של בחירות לרשויות המקומיות, והיום, במציאות שלנו, לצערנו כל הקווים שנמצאים ביחסים שבין אדם לחברו נחצים.

יואב בן צור: אני חושב שבחירות הן סיבה או רצון לגלות את רצונו של הבוחר – מי הוא רוצה שינהל את חייו.

יואב בן צור: אחרי הבחירות אנחנו ממשיכים לחיות יחד כיהודים, כחברים, כקרובים, ולכן לא כאן המקום לחדד את הנושאים הללו, ואני חושב שצריכים לעשות את הכול, אבל הכול, שהבחירות תהיינה דמוקרטיות, תהיינה חופשיות, ללא השמצות.

יואב בן צור: כל אדם יכול להגיד את מה שהוא רוצה כדי לשבח את עצמו, אבל בשום אופן ופנים לא לפגוע באחרים.

יואב בן צור: לכן אני קורא לכל המתמודדים ברשויות המקומיות, לחברי המועצות – אני קורא לכם, כולם, לשמור על הגינות, ללא השמצות, ללא גינויים, ללא כינויים, ובעזרת השם, בזכות הדברים הללו, השלום, השקט והשלווה יחזרו למעוננו.

יואב בן צור: תודה רבה.

יולי יואל אדלשטיין: תודה לחבר הכנסת יואב בן צור.

יולי יואל אדלשטיין: חבר הכנסת ינון אזולאי, בבקשה, אדוני.

יולי יואל אדלשטיין: אחריו – חבר הכנסת מיכאל מלכיאלי.

ינון אזולאי: אדוני היושב-ראש, חבריי חברי הכנסת, אני אמשיך את דבריו של ידידי חבר הכנסת הרב יואב בן צור.

ינון אזולאי: אנחנו בימים של בחירות לרשויות המקומיות.

ינון אזולאי: הבחירות האלה הן בחירות שבכל עיר אדם בוחר את מה שחשוב לו.

ינון אזולאי: אם אני מסתכל, אני אומר – מגיעים לערים מסוימות, רואים קמפיינים, יש מקומות שמסתכלים על קמפיין שלילי, ולצערי, זה נמצא בהרבה מקומות.

ינון אזולאי: לא פעם אנחנו רואים שהמגזר החרדי – ואף הערבי – ראינו שהרבה אומרים: רק לא לסחיטה; רק לא לאיומים; תמיד מאיימים על ראש העיר.

ינון אזולאי: אז באמת, אני חושב שתנועת ש"ס חרתה על דגלה לעשות דווקא את הקמפיין החיובי, במקום טוב.

ינון אזולאי: אף על פי שיש כאלה שיבואו ויגידו: תנועת ש"ס – בוחרים אותם, שמים אותם, תדעו לכם שאנחנו מצליחים בגלל שלנו יש דעת תורה.

ינון אזולאי: אם נסתכל בפרשת השבוע האחרונה שהייתה, פרשת לך לך, כתוב שם שאברהם אבינו – "ויעש כאשר דיבר אליו ה'".

ינון אזולאי: מה זה "ויעש כאשר דיבר אליו ה'"?

ינון אזולאי: אם נשאל כל אחד מאיתנו, יבוא מישהו ויגיד: תשמע, אם תלך למקום פלוני יהיה לך רק טוב, תקבל כל מה שאתה רוצה, רק תצליח, תהיה לך פרנסה, יהיה לך שפע, תהיה לך עבודה טובה, לך, לאשתך – כל אחד מאיתנו ירוץ ויעשה את זה בלי שום חשש.

ינון אזולאי: אז מה הגדלות של אברהם אבינו?

ינון אזולאי: הגדלות של אברהם אבינו היא שבסופו של דבר, "כאשר דיבר אליו ה'".

ינון אזולאי: "כאשר דיבר אליו ה'": מה שהוא אמר לו – את זה עשה.

ינון אזולאי: זו דעת תורה.

ינון אזולאי: כשאנחנו מסתכלים ואומרים: תראו, תנועת ש"ס שונה, תנועת דגל התורה – יש לה דבר שונה מכולם; יש לה את "כאשר דיבר אליו ה'", כאשר דיברנו אלינו מורי ההוראה שלנו, אם זה גדולי הדור, אם זה חכם שלום כהן, שכאשר אומרים לנו, אנחנו לא שואלים על ימין שהוא שמאל ושמאל שהוא ימין, וזוהי גדלותנו – באחדותנו.

ינון אזולאי: תודה רבה.

יולי יואל אדלשטיין: תודה לחבר הכנסת ינון אזולאי.

יולי יואל אדלשטיין: חבר הכנסת מיכאל מלכיאלי, בבקשה, אדוני.

קריאה: – – –

יולי יואל אדלשטיין: חברי הכנסת יודעים טוב מאוד מה הם עושים, והם עושים נכון כרגע.

יולי יואל אדלשטיין: חבר הכנסת מיכאל מלכיאלי, חשוב לו לומר כמה דברים, וגם למשולם נהרי, אז אל תתערבו.

יולי יואל אדלשטיין: בבקשה, אדוני.

מיכאל מלכיאלי: תודה, אדוני היושב-ראש.

מיכאל מלכיאלי: חבריי חברי הכנסת, לפני כשבוע פנה אליי מישהו ואמר לי: אני חייב לספר לך על איזושהי עוולה שקרתה לי.

מיכאל מלכיאלי: התפרסם על מכירת קרקעות חקלאיות באזור זיכרון יעקב, קרקעות חקלאיות, ולטווח הארוך יש איזשהו צפי שזה ייהפך לקרקע לבנייה.

מיכאל מלכיאלי: טוב.

מיכאל מלכיאלי: הלך, השקיע את כספו.

מיכאל מלכיאלי: עבר זמן, ואז המתכנן החליט לפנות לוועדה המחוזית ולשנות את הייעוד של הקרקע מקרקע לחקלאות לקרקע לבנייה, ואז מודיעים לו שהרשות הפכה את השטח הזה לשמורת טבע סגורה.

מיכאל מלכיאלי: כל מי שמבין, כל מי שחושב, יודע שקרקע שהייעוד שלה זה שמורת טבע – אין עליה כסף; היא לא שווה כלום.

מיכאל מלכיאלי: ואז הוא פונה לרשות ואומר: רגע, אבל יש לי קרקע שאני הבעלים שלה.

מיכאל מלכיאלי: קניתי קרקע לחקלאות, אני רוצה להמיר אותה לבנייה, ואיך יום בהיר זה נהפך לשמורת טבע?

מיכאל מלכיאלי: ואם כבר הפכו אותה לשמורת טבע, מישהו אמור לפצות אותי.

מיכאל מלכיאלי: ניזוקתי בנכסיי.

מיכאל מלכיאלי: ואז הרשות נותנת תשובה מאוד לקונית.

מיכאל מלכיאלי: היא אומרת לו: תראה, נכון, זה שלך, אבל יש לך בבעלות שמורת טבע.

מיכאל מלכיאלי: הוא פונה לבית המשפט, ובית המשפט אומר לו שהרשות פרסמה בשלושה עיתונים.

מיכאל מלכיאלי: יכולת להתנגד.

מיכאל מלכיאלי: הוא מבקש לראות את העיתונים; מוציאים עיתון אחד ערבי – הוא כמובן לא דובר את השפה; עוד עיתון אחד צדדי.

מיכאל מלכיאלי: אז אני שואל: מה המדינה רוצה?

מיכאל מלכיאלי: כל אדם שיש לו קרקע יצטרך כל יום לעבור על כל העיתונים?

מיכאל מלכיאלי: שולחים אותו לעיתון בערבית.

מיכאל מלכיאלי: אני חושב שהגיע הזמן – ואני מקדם הצעה בנושא הזה – שכל אדם שעושים שינוי ייעוד בקרקע שלו, זה יצטרך לבוא לידיעתו.

מיכאל מלכיאלי: תודה רבה.

יולי יואל אדלשטיין: תודה לחבר הכנסת מיכאל מלכיאלי.

יולי יואל אדלשטיין: חבר הכנסת משולם נהרי, סגן השר, ויתר על זכות הדיבור.

יולי יואל אדלשטיין: אנחנו עוברים להצבעה.

יולי יואל אדלשטיין: מי שמעוניין להצביע יכול לשבת.

יולי יואל אדלשטיין: הצעת חוק שירות המדינה (גמלאות) (תיקון מס' 62) (זכאות לתגמולים ולקצבה), התשע"ט–2018, בקריאה ראשונה.

יולי יואל אדלשטיין: מי בעד ההצעה?

יולי יואל אדלשטיין: מי נגדה?

יולי יואל אדלשטיין: נא להצביע.

קריאה: – – –

יולי יואל אדלשטיין: בבקשה?

קריאה: – – – הצבעה מס' 4 בעד ההצעה להעביר את הצעת החוק לוועדה – 15 נגד – אין נמנעים – אין ההצעה להעביר את , לוועדת העבודה, הרווחה והבריאות נתקבלה.

יולי יואל אדלשטיין: חברי הכנסת, אם כן, בעד – 15, אין מתנגדים, אין נמנעים.

יולי יואל אדלשטיין: הצעת החוק אושרה בקריאה ראשונה, ותוכן לקריאה שנייה ושלישית במסגרת ועדת העבודה, הרווחה והבריאות.

יולי יואל אדלשטיין: כפי שאמרתי, קיבלנו גם תוספת לסדר-היום, בהסכמה, כפי שנמסר לי, בין הקואליציה לאופוזיציה: הודעת הממשלה בהתאם לסעיף 31(ב) לחוק-יסוד: הממשלה, להעביר לשר צחי הנגבי את הסמכות הנתונה לשר הפנים, לפי סעיף 5(א) לחוק הרשויות המקומיות (בחירות), התשכ"ה–1965, בנוגע לבקשה לדחיית מועד הבחירות לעיריית אלעד, הקבועות ליום כ"א בחשוון תשע"ט, 30 באוקטובר 2018.

יולי יואל אדלשטיין: תציג את ההצעה השרה מירי רגב.

יולי יואל אדלשטיין: בשם הממשלה אני לא יכול להציג, אז השרה תציג, ואם יהיו מעוניינים להשתתף בדיון – יש הרשמה כרגע אצל מזכירת הכנסת; אם לא – נצביע.

מירי רגב: כבוד היושב-ראש, חבריי חברי הכנסת, אני מתכבדת להודיע כי הממשלה החליטה, בהתאם לסעיף 31(ב) לחוק-יסוד: הממשלה, להעביר לשר צחי הנגבי את הסמכות הנתונה לשר הפנים לפי סעיף 5(א) לחוק הרשויות המקומיות (בחירות), התשכ"ה–1965, בנוגע לבקשה לדחיית מועד הבחירות לעיריית אלעד, הקבועות ליום כ"א בחשוון תשע"ט, 30 באוקטובר 2018.

מירי רגב: בהתאם לסעיף 31(ב) לחוק-יסוד: הממשלה, מבקשת הממשלה את אישורה של הכנסת להחלטה הנ"ל.

מירי רגב: תודה רבה.

יולי יואל אדלשטיין: אני מודה לשרת התרבות והספורט, חברת הכנסת מירי רגב, שהציגה את ההודעה.

יולי יואל אדלשטיין: חברי הכנסת, האם יש מישהו שמעוניין להירשם לדיון?

יולי יואל אדלשטיין: לא נמצאו כאלה.

יולי יואל אדלשטיין: אז אנחנו יכולים לעבור להצבעה על הודעת המשלה בהתאם לסעיף 31(ב) לחוק-יסוד: הממשלה.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: אפשר להצביע.

יולי יואל אדלשטיין: הצבעה מס' 5 בעד הודעת הממשלה – 14 נגד – אין נמנעים – אין הודעת הממשלה על העברת סמכות משר הפנים אריה דרעי לשר לשיתוף פעולה אזורי צחי הנגבי נתקבלה.

יולי יואל אדלשטיין: בעד – 14, אין מתנגדים, אין נמנעים.

יולי יואל אדלשטיין: הכנסת אישרה את הודעת הממשלה בהתאם לסעיף 31(ב) לחוק-יסוד: הממשלה.

יולי יואל אדלשטיין: תם סדר-היום, חברי הכנסת.

יולי יואל אדלשטיין: הישיבה הבאה תתקיים מחר, יום רביעי, ט"ו בחשוון התשע"ט, 24 באוקטובר 2018, בשעה 11:00.

יולי יואל אדלשטיין: ישיבה זו נעולה.